[{"text_idx": "#000000", "text": "Cymru \u2013 gwlad fach, tirweddau mawr, pobl hynod, byd natur hudol"}, {"text_idx": "#000003", "text": "Mae mynyddoedd y Rhinogydd, i\u2019r dwryain o dref Harlech yn greigiog, garw ac yn teimlo\u2019n dawel a diarffordd o\u2019u cymharu a\u0302 chopaon prysur canol Eryri. Mae llygad Ymddiriedolaeth John Muir ar ddarn o dir 105-hectar o\u2019r enw Carreg y Saeth Isaf, ym mhen uchaf Dyffryn Artro, gerllaw Cwm Bychan. Hwn fydd y darn cyntaf o dir i\u2019r Ymddiriedolaeth ei brynu y tu allan i Gymru ac mae\u2019r gwaith o chwilio am arian \u2013 cyfanswm o \u00a3500,000.00 \u2013 wedi cychwyn."}, {"text_idx": "#000004", "text": "Aeth dau ohonon ni am dro heddiw i gael golwg ar y lle. Dringo\u2019n igam ogam drwy weundir a gorgors, heibio patshyn rhyfedd o binwydd yr Alban a oedd yn edrych yn ddieithr ond yn hardd mewn cornel o gae euraid, gwlyb , a thrwy filoedd o goesau sgerbydol gwyn llafn y bladur. Pigo\u2019n ffordd yn ofalus dros greigiau Cambriaidd Cromen Harlech hyd nes i ni gyrraedd Llyn Gloywlyn. Welson ni\u2019r un enaid byw, na chlywed fawr ddim chwaith ar o\u0302l brefu cynhyrfus y ddiadell o ddefaid ar y caeau isaf a ruthrodd tuag aton ni ar ddechrau\u2019r daith yn y gobaith o gael tamaid o borthiant gaeaf. Dim ond galwad cras un gigfran oedd yn torri\u2019r tawelwch ar y tir uchel, a sw\u0302n slwtshio\u2019n sgidiau mawr ar dir soeglyd, a bybylu netnydd bychain cyfrwys yn cuddio dan fantell o frwyn a hesg. Roedd copa\u2019r Rhinog Fawr dan gapan cwmwl, a hwnnw wedi adlewyrchu\u2019n hudolus yn nyfoedd Llyn Gloywlyn. Am ychydig o funudau daeth yr haul i\u2019r golwg, yn goleuo\u2019r caeau ger Gerddi Bluog ar ochr arall y cwm, ac yna drwy\u2019r cymylau, yn lleuadau arian yn y dw\u0302r bas ar ymyl y llyn."}, {"text_idx": "#000005", "text": "Mae\u2019r tir wedi ei ddynodi \u2013 sawl gwaith! Mae\u2019n lle arbennig ac yn fan heddychlon. Aethom yn ein blaenau i lawr at Gwm Bychan a no\u0302l at y car gan ddilyn y lo\u0302n fach o gwmpas glannau llyn Cwm Bychan. Ar yr ochr draw roedd dau alarch y gogledd gosgeiddig yn hollti adlewyrchiad oer y coed, y creigiau a\u2019r lleiniau corsiog ar y llethrau, gan alw i\u2019w gilydd bob hyn a hyn gyda\u2019u trwmpedu gwichlyd cyfarwydd ."}, {"text_idx": "#000008", "text": "Flowering Plants and Ferns of Cardiganshire"}]